INDLEDNING: UDNYTTELSE AF DET FULDE POTENTIALE VED LNG OG LAGRING I DET INDRE MARKED

I Kommissionens meddelelse "En rammestrategi for en modstandsdygtig energiunion med en fremadskuende klimapolitik" kommer EU's ambition om at gennemføre omstillingen til et bæredygtigt, sikkert og konkurrencedygtigt energisystem til udtryk. Energieffektivitet "som en selvstændig energikilde" og udvikling af lavemissionskilder såsom vedvarende energikilder spiller en afgørende rolle i denne sammenhæng.

Som fremhævet i rapporten om status over energiunionen er der fortsat betragtelige geopolitiske udfordringer med hensyn til at sikre pålidelige og modstandsdygtige forsyninger af fossile brændstoffer, navnlig for så vidt angår produkter, som EU er meget afhængig af at importere. På denne baggrund er det fortsat en central målsætning at sikre yderligere diversificering af EU's naturgasforsyning, navnlig da produktionen internt i EU fortsat vil falde i de kommende årtier. Sårbarhed, som skyldes øget importafhængighed, kan desuden afbødes, hvis gassystemet forbliver fleksibelt, så det kan reagere på udsving i forsyningerne. Den nuværende strategi sigter mod at udnytte det potentiale, som flydende naturgas (LNG) og lagring af gas rummer med hensyn til at diversificere EU's gassystem og gøre det mere fleksibelt og dermed bidrage til at nå energiunionens centrale mål om sikker, modstandsdygtig og konkurrencedygtig gasforsyning.

For så vidt angår LNG rummer udsigten til en kraftig forøgelse (på 50 %) af de globale forsyninger inden for de nærmeste få år og de deraf følgende lavere priser store muligheder for EU, navnlig med hensyn til gasforsyningssikkerhed og modstandsdygtighed på området. Som anført i EU's strategi for energisikkerhed fra 2014 og meddelelsen om det europæiske gassystems modstandsdygtighed på kort sigt nyder mange medlemsstater godt af modne og likvide gasmarkeder. Der er dog fire medlemsstater i Østersøområdet og de central-, øst- og sydøsteuropæiske regioner, som er meget afhængige af en enkelt leverandør og dermed sårbare over for forsyningsafbrydelser.

Disse medlemsstater har behov for hurtigt at sikre sig adgang til en bred vifte af forskellige energikilder, og adgang til LNG kan yde et vigtigt bidrag i denne henseende – sammen med de eksisterende rørledningskilder, lagring af gas samt udvikling af både den sydlige gaskorridor og terminaler til flydende gas i Middelhavet. Foranstaltninger til forøgelse af energieffektiviteten og brug af kilder med lavere missioner såsom vedvarende energikilder er også afgørende, og investeringer i LNG- eller gasinfrastruktur skal foretages med forsigtighed for at undgå risikoen for fastlåsning til en bestemt teknologi eller aktiver, der er strandet i infrastruktur baseret på fossile brændstoffer.

Generelt kan LNG også sikre fordele med hensyn til konkurrenceevne, idet markederne bliver udsat for øget konkurrence fra internationale leverandører. I nogle tilfælde kan disse ændringer have en betydelig effekt som i Litauens tilfælde.

For fuldt ud at udnytte potentialet ved adgangen til det voksende internationale LNG-marked og gøre EU til et attraktivt marked for leverandører, skal der gøres tre ting:

For det første skal det sikres, at den nødvendige infrastruktur er på plads for at gennemføre det indre marked, og at alle medlemsstater har mulighed for at drage fordel af adgangen til internationale LNG-markeder, enten direkte eller via andre medlemsstater. Dette er særlig presserende for medlemsstater, som er alt for afhængige af en enkelt leverandør.

For det andet skal EU gennemføre det indre gasmarked, så det sender de rette prissignaler – både for at tiltrække LNG til de steder, hvor der er behov for den, og for at gøre det muligt at foretage de nødvendige investeringer i infrastruktur.

For det tredje skal EU's bestræbelser på at samarbejde tæt med internationale partnere intensiveres for at fremme frie, likvide og gennemsigtige globale LNG-markeder. Dette indebærer en øget dialog med nuværende og kommende leverandører og andre store LNG-forbrugere for at fjerne eventuelle hindringer for handel med LNG på de globale markeder.